  Анжелика Тихонова корреспондент Кияса ёрос куинетӥзэ «Ми — бускельёс» этно-шудонэз ортчытӥз. Туэ со Сарапул, Кияса, Пичи Пурга но Дэри ёросъёсысь ньыль командаосты огазеяз. Ужрадлэн ортчемез сярысь иворъёсъя «Удмуртия» агентстволы вераз Кияса ёрос администрациысь лулчеберетъя, егитъёсын ужанъя, спортъя но туризмъя управлениысь егитъёсын ужанъя ёзэтлэн кивалтӥсез Ольга Танаева. «Та шудонъя Йӧскалык политикая министерствое ӵектос гожтэмын вал. Шумпотымон, уксё со понна сётӥське. Таяз арын милям ньыль ёросъёсысь 18 аресысен егит адямиос пыриськизы. Со Сарапул, Кияса, Пичи Пурга но Дэри ёросъёсысь 60 егит адямиос 13 машинаосын», — вера Ольга Танаева. Егитъёс 13 машинаосын люкаськизы                                                                                                    Фото: vk.com (Оля Беляева) © Этно-шудонлэн ужпумез вал егитъёс пӧлын Удмуртиын но Россиын улӥсь калыкъёслэн историенызы, лулчеберетэнызы, кылъёсынызы тунсыкъяськонэз ӝутон. Егитъёсын ужанъя ёзэтлэн кивалтӥсез верамъя, туэ соос нырысьсэ бадӟым сюрес вылэ потазы. Вуылӥзы пӧртэм йӧскалык центръёсы: Кияса ёросын - бигер но удмурт лулчеберетъя, Дэри ёросын - Изгуртысь удмурт лулчеберетъя. Отын этно-коркаен тодматскизы, пӧртэм мастер-классъёсы пыриськизы - эктонъя, кырӟанъя, пӧртэм арбериос лэсьтонъя. Пичи Пургаысь Татьяна Москвиналэн калык дӥсья «Дэрем» студияз пыразы, отын дӥсяськылыны но луонлык кылдӥз, со сяна реставратор удмурт дэремлэн историез сярысь вераз. Собере шудонэ пыриськисьёс Яганын ӟуч лулчеберетэн матысьгес тодматскизы, отын «Страна огородных чучел» программа улсын пӧртэм адӟытонъёс радъямын. «Йылпумъян интымы луиз Уддядиысь удмурт лулчеберетъя центр. Отын ик соос (этно-шудонэ пыриськисьёс — ред.) видеоролик но лэсьтылӥзы, отын ик ческыт сиським но, мунчое но пыризы, тюбингъёсын но нискыламы, куноослы чаклам юртъёсын кӧлӥмы. Тросгес луиз, Удмуртиын улӥськом бере, удмурт сямъёсын, йылолъёсын тодматон. Ми кык командалы люкиськимы, трос калык медам луэ шуыса. Быдэн 30 адями вал командаосын», — вераз Ольга Танаева. Егитъёсты эктонъёслы дышетӥзы                                                                          Фото: vk.com (Молодёжь Киясовского района) © Кыкетӥ нуналаз мастер-классъёс ортчизы. Этно-шудонэ пыриськисьёс вуоно Выль арлэсь пуссэ — атасэз — лэсьтӥзы. Собере командаос номеръёссэс но видеороликъёссэс возьматӥзы. Этно-шудонэ пыриськисьёс пӧлын Пичи Пургаысь егитъёслэн «Каскад» центрзылэн кивалтӥсез Светлана Токарева но вал. «Кык нунал ӵоже туж трос тодӥм. Удмурт но, ӟуч но, бигер но лулчеберетъёсын тодматским. Маин висъяське бигер юрт удмурт юртлэсь тодӥм, пӧртэм мастер-классъёсы пыриським, шулан лэсьтӥм. Ваньмыз туж умой ортчиз», — шуиз со. «Ми - бускельёс» этно-шудон 8 фото Нырысетӥез шудон, 2014-тӥ арын, Кияса ёросын гинэ ортчиз. Соку пор, бигер, удмурт лулчеберетъёсын тодматскизы. Кыкетӥяз шудонэ Сарапул но Кияса ёросъёс пыриськизы ини. Нош туэ ньыль ёрос люкаськиз. Ольга Танаевалэн верамезъя, Сарапул ёрос ӵектосэ гожтэмын вылымтэ ке но, соос асьсэос мылкыд кариллям. «Та ӵектос бордын егитъёсын ужанъя ёзэт тыршиз. Ми егитъёслы «Ровесник» центрен ӵош сое малпасьёс но радъясьёс луиськом. Туэ трос пыриськизы студентъёс но, егит семьяос но, ужась егитъёс но. Шумпотымон, вал Киясаысь но, Сарапулысь но нош пыриськисьёс», — шуиз егитъёсын ужан ёзэтлэн кивалтӥсез. Шудонэз радъясьёс оско, та ӵектоссы азьланяз но ужалоз но эшшо тросгес егитъёсты огазеялоз. Тегъёс: Лулчеберет Туризм Сарапул егитъёс Удмуртия ПичиПурга автозавод удмуртъёс йӧслыкъёс Кияса  